CELEX: 
Language: ro
Date: 2022-04-01 00:00:00
Title: REGULAMENTUL DELEGAT (UE) / AL COMISIEI de modificare a Regulamentului delegat (UE) nr. 664/2014 de completare a Regulamentului (UE) nr. 1151/2012 al Parlamentului European și al Consiliului cu privire la stabilirea simbolurilor Uniunii pentru denumirile de origine protejate, indicațiile geografice protejate și specialitățile tradiționale garantate și cu privire la anumite norme privind sursele, anumite norme procedurale și anumite norme tranzitorii suplimentare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2021/2117 al Parlamentului European și al Consiliului din 2 decembrie 2021
                  1
                a modificat sistemul de modificări ale caietului de sarcini al denumirilor de origine protejate, al indicațiilor geografice protejate și al specialităților tradiționale garantate prevăzute la articolul 53 din Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare
                  2
               . Modificările „care nu sunt minore” și modificările „minore” au fost înlocuite cu modificări „la nivelul Uniunii” și modificări „standard”, cu domenii de aplicare și proceduri diferite.
            
            
               Regulamentul (UE) nr. 1151/2012 împuternicește Comisia să adopte acte delegate și acte de punere în aplicare care să completeze normele existente și să stabilească procedurile necesare pentru aprobarea modificărilor la nivelul Uniunii și a modificărilor standard ale caietului de sarcini al denumirilor de origine protejate, al indicațiilor geografice protejate și al specialităților tradiționale garantate din sectorul alimentar. 
            
            
               Regulamentul delegat (UE) nr. 664/2014 al Comisiei de completare a Regulamentului (UE) nr. 1151/2012 în privința mai multor aspecte conține norme privind modificările care se referă la modificări „care nu sunt minore” și la modificări „minore”.
            
            
               Scopul prezentului act delegat este, prin urmare, să modifice Regulamentul delegat (UE) nr. 664/2014 al Comisiei existent în scopul de a-l adapta la noile norme privind modificările la nivelul Uniunii și modificările standard și de a permite funcționarea corespunzătoare a sistemului de modificări. 
            
            
               2.CONSULTĂRI ÎNAINTEA ADOPTĂRII ACTULUI
            
            
               În cadrul Grupului de experți pentru sustenabilitate și calitate în agricultură și dezvoltarea rurală au avut loc consultări la care au participat experți din toate cele 27 de state membre.
            
            
               În cadrul acestor reuniuni, Comisia a prezentat versiuni modificate ale textului, luând în considerare, în linii mari, observațiile și comentariile exprimate în cadrul fiecărei reuniuni sau transmise în scris serviciilor Comisiei. 
            
            
               Serviciile Comisiei au avut la rândul lor reuniuni cu părțile interesate în contextul Grupului de dialog civil privind calitatea și promovarea.
            
            
               În urma acestui proces de consultare s-a obținut un amplu consens în privința proiectului de regulament delegat.
            
            
               Mecanismul de feedback s-a desfășurat pe Portalul pentru o mai bună legiferare în perioada 9 februarie – 9 martie 2022. Au fost luate în considerare toate observațiile.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat conține dispoziții de modificare a normelor privind modificările „care nu sunt minore” și modificările „minore” incluse în Regulamentul delegat (UE) nr. 664/2014 al Comisiei. Este necesară modificarea normelor pentru a se asigura funcționarea corespunzătoare a noului sistem de modificări la nivelul Uniunii și de modificări standard ale caietului de sarcini al denumirilor de origine protejate, al indicațiilor geografice protejate și al specialităților tradiționale garantate în temeiul Regulamentului (UE) nr. 1151/2012. 
            
            
               REGULAMENTUL DELEGAT (UE) …/… AL COMISIEI
            
            
               din 1.4.2022
            
            
               de modificare a Regulamentului delegat (UE) nr. 664/2014 de completare a Regulamentului (UE) nr. 1151/2012 al Parlamentului European și al Consiliului cu privire la stabilirea simbolurilor Uniunii pentru denumirile de origine protejate, indicațiile geografice protejate și specialitățile tradiționale garantate și cu privire la anumite norme privind sursele, anumite norme procedurale și anumite norme tranzitorii suplimentare
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare
                  3
               , în special articolul 53 alineatul (3) primul paragraf,
            
            
               întrucât:
            
            
               (1)Regulamentul (UE) 2021/2117 al Parlamentului European și al Consiliului
                  4
                a modificat articolul 53 alineatul (2) din Regulamentul (UE) nr. 1151/2012 în ceea ce privește sistemul de modificări ale unui caiet de sarcini. Începând cu 8 iunie 2022, modificările „care nu sunt minore” și modificările „minore”’ se înlocuiesc cu modificări „la nivelul Uniunii”, respectiv modificări „standard”, cu domeniu de aplicare și proceduri diferite.
            
            
               (2)Regulamentul delegat (UE) nr. 664/2014 al Comisiei
                  5
                cuprinde dispoziții care completează normele privind modificările care nu sunt minore și modificările minore. În scopul de a se asigura funcționarea noului sistem de modificări, normele existente privind modificările care nu sunt minore și modificările minore din regulamentul respectiv trebuie înlocuite cu norme noi.
            
            
               (3)Pentru ca procedura să fie eficientă, trebuie stabilite norme privind admisibilitatea cererilor de aprobare a unei modificări la nivelul Uniunii. Din aceleași considerente, atunci când o cerere de aprobare a unei modificări la nivelul Uniunii conține și modificări standard, trebuie să se considere că modificările standard nu există și nu sunt aprobate în contextul modificării la nivelul Uniunii. 
            
            
               (4)Trebuie stabilită procedura de aprobare a unei modificări standard și a unei modificări temporare pentru ca statele membre să poată efectua o evaluare adecvată a cererilor și pentru a se putea garanta o abordare consecventă la nivelul tuturor statelor membre. Gradul de acuratețe și de exhaustivitate al evaluării efectuate de statele membre trebuie să fie echivalent cu gradul de acuratețe și de exhaustivitate necesar pentru procesul de evaluare din cadrul procedurii aplicabile cererilor de înregistrare a unei indicații geografice. 
            
            
               (5)Este necesar să se instituie norme prin care să se stabilească coordonarea între procedurile de modificare a unui caiet de sarcini în cazurile în care sunt în curs în același timp la Comisie și, respectiv, la autoritatea competentă a statului membru cereri privind o modificare la nivelul Uniunii și o modificare standard. Întrucât ambele cereri modifică același caiet de sarcini, urmând două proceduri paralele diferite cu calendare diferite, trebuie instituite norme pentru a se evita inconsecvențele.
            
            
               (6)Trebuie adoptate norme tranzitorii prin care să se asigure tranziția fără probleme de la actualele norme din Regulamentul delegat (UE) nr. 664/2014 la normele stabilite în prezentul regulament.
            
            
               (7)Întrucât modificările unui caiet de sarcini introduse prin Regulamentul (UE) 2021/2117 se aplică de la 8 iunie 2022, prezentul regulament trebuie să se aplice de la aceeași dată,
            
            
               ADOPTĂ PREZENTUL REGULAMENT:
            
            
            
               Articolul 1
               
                  Modificări aduse Regulamentului delegat (UE) nr. 664/2014 
            
            
               Regulamentul delegat (UE) nr. 664/2014 se modifică după cum urmează:
            
            
               1.
                     Articolul 6 se înlocuiește cu următorul text:
            
            
               „Articolul 6
            
            
               Cererile de modificări la nivelul Uniunii ale unui caiet de sarcini
            
            
               În sensul articolului 53 din Regulamentul (UE) nr. 1151/2012, o cerere de aprobare a unei modificări la nivelul Uniunii a unui caiet de sarcini trebuie să conțină numai modificări la nivelul Uniunii. Dacă o cerere de aprobare a unei modificări la nivelul Uniunii conține, de asemenea, modificări standard sau temporare, procedura pentru o modificare la nivelul Uniunii se aplică doar modificării la nivelul Uniunii. Modificările standard sau temporare incluse în cerere sunt considerate a nu fi fost prezentate.”.
            
            
               2.Se introduc următoarele articole:
            
            
               „Articolul 6a
            
            
               Admisibilitatea cererilor de aprobare a modificărilor la nivelul Uniunii
            
         
         
            
               (1)Cererile de aprobare a unei modificări la nivelul Uniunii a unui caiet de sarcini sunt considerate admisibile dacă au fost depuse în conformitate cu articolul 53 din Regulamentul (UE) nr. 1151/2012 și au fost comunicate Comisiei în conformitate cu articolul 12 alineatul (1) din Regulamentul de punere în aplicare (UE) nr. 668/2014 al Comisiei* și dacă sunt conforme cu articolul 10 din regulamentul de punere în aplicare respectiv. 
            
            
               Aprobarea de către Comisie a unei cereri de aprobare a unei modificări la nivelul Uniunii a unui caiet de sarcini vizează doar modificările la nivelul Uniunii care figurează în cerere.
            
            
               (2)În cazul în care consideră că o cerere este inadmisibilă, Comisia informează autoritățile statului membru sau țării terțe în cauză sau solicitantul stabilit într-o țară terță, după caz, cu privire la motivele inadmisibilității.
            
            
               *Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).
            
            
               Articolul 6b
            
            
               Modificări standard ale caietului de sarcini al unei denumiri de origine protejate sau al unei indicații geografice protejate
            
            
               (1)În sensul articolului 53 din Regulamentul (UE) nr. 1151/2012, cererile de aprobare a unei modificări standard a unui caiet de sarcini se depun la autoritățile statului membru pe al cărui teritoriu este situată aria geografică a produsului în cauză. Dacă cererea de aprobare a unei modificări standard a unui caiet de sarcini nu provine de la grupul solicitant care a depus cererea de protecție a denumirii sau a denumirilor la care se referă caietul de sarcini, statul membru trebuie să ofere grupului solicitant respectiv posibilitatea de a formula observații cu privire la cerere, dacă mai există respectivul grup solicitant.
            
            
               Cererea de aprobare a unei modificări standard trebuie să includă o descriere a modificărilor standard și să demonstreze că modificările propuse se califică drept modificări standard în conformitate cu articolul 53 alineatul (2) din Regulamentul (UE) nr. 1151/2012. Trebuie furnizat și un rezumat al motivelor pentru care sunt necesare modificările. 
            
            
               (2)În cazul în care consideră că sunt îndeplinite cerințele Regulamentului (UE) nr. 1151/2012 și dispozițiile adoptate în temeiul acestui regulament, statul membru poate aproba modificarea standard. Decizia de aprobare trebuie să includă caietul de sarcini modificat și consolidat și, dacă este cazul, documentul unic modificat și consolidat sau trebuie să includă trimiterea electronică la versiunea publicată a caietului de sarcini consolidat și, dacă este cazul, a documentului unic consolidat.
            
            
               Decizia de aprobare trebuie făcută publică. Modificarea standard aprobată este aplicabilă în statul membru în cauză de la data la care decizia de aprobare a fost făcută publică. Statul membru comunică Comisiei modificările standard aprobate în termen de cel mult o lună de la data la care a fost făcută publică decizia națională de aprobare. Statul membru comunică Comisiei, fără întârzieri nejustificate, toate hotărârile naționale definitive și fără drept de apel care anulează o decizie de aprobare a unei modificări standard.
            
            
               (3)Deciziile de aprobare a modificărilor standard privind produsele originare din țări terțe se comunică de către un grup solicitant care are un interes legitim Comisiei fie direct, fie prin intermediul autorităților țării terțe în cauză, în termen de cel mult o lună de la data la care decizia relevantă a fost făcută publică.
            
            
               (4)Comunicarea către Comisie a unei modificări standard aprobate se consideră a fi făcută corespunzător atunci când este în conformitate cu articolul 10a din Regulamentul de punere în aplicare (UE) nr. 668/2014. 
            
            
               (5)Dacă modificarea standard implică o modificare a documentului unic, Comisia publică descrierea modificării standard respective și documentul unic modificat în Jurnalul Oficial al Uniunii Europene seria C în termen de trei luni de la data la care a primit comunicarea respectivei modificări standard.
            
            
               Dacă modificarea standard nu implică o modificare a documentului unic, Comisia face publică descrierea modificării standard prin intermediul sistemelor digitale menționate la articolul 12 alineatul (1) primul paragraf litera (a) din Regulamentul de punere în aplicare (UE) nr. 668/2014 în termen de trei luni de la data la care a primit comunicarea respectivei modificări standard.
            
            
               Autoritatea națională menționată la alineatele (2) și (3) sau grupul solicitant menționat la alineatul (3) care a comunicat Comisiei o modificare standard rămâne responsabil(ă) de conținutul acesteia.
            
            
               (6)Modificările standard sunt aplicabile pe teritoriul Uniunii de la data la care au fost publicate în temeiul alineatului (5) primul paragraf sau făcute publice în temeiul alineatului (5) al doilea paragraf.
            
            
               (7)Dacă aria geografică cuprinde mai mult de un stat membru, fiecare stat membru în cauză aplică separat procedura pentru modificările standard. Modificarea standard este aplicabilă pe teritoriul statelor membre în cauză numai după ce devine aplicabilă ultima decizie națională de aprobare. Ultimul stat membru care aprobă modificarea standard trebuie să transmită Comisiei comunicarea relevantă în termen de cel mult o lună de la data la care a fost făcută publică decizia sa de aprobare.
            
            
               Dacă unul sau mai multe dintre statele membre în cauză nu adoptă decizia națională de aprobare menționată la primul paragraf, oricare dintre statele membre în cauză poate transmite cererea respectivă în cadrul procedurii privind modificările la nivelul Uniunii. 
            
            
               (8)Alineatul (7) se aplică mutatis mutandis în cazul în care o parte a ariei geografice în cauză este situată pe teritoriul unei țări terțe.
            
            
               Articolul 6c
            
         
         
            
               Relația dintre modificările la nivelul Uniunii și modificările standard
            
            
               (1)Dacă o modificare standard care implică o modificare a documentului unic este aprobată în timp ce o cerere de aprobare a unei modificări la nivelul Uniunii este în curs în cadrul Comisiei, statul membru în cauză trebuie să actualizeze în consecință documentul unic inclus în cererea de aprobare a unei modificări la nivelul Uniunii. Dacă modificarea la nivelul Uniunii aflată în curs a fost publicată în Jurnalul Oficial al Uniunii Europene, pentru procedura de opoziție, versiunea actualizată a documentului unic se publică în Jurnalul Oficial al Uniunii Europene seria L, ca anexă la regulamentul de punere în aplicare de aprobare a modificării la nivelul Uniunii.
            
            
               (2)Dacă versiunea modificată a documentului unic inclusă într-o cerere de modificare standard aprobată la nivel național nu ține seama de cele mai recente modificări la nivelul Uniunii care au fost aprobate, modificarea standard respectivă nu se publică în Jurnalul Oficial al Uniunii Europene. Statul membru care a aprobat modificarea standard respectivă trebuie să transmită Comisiei versiunea consolidată a documentului unic, astfel cum a fost modificat atât în urma modificării la nivelul Uniunii, cât și în urma modificării standard, pentru a fi publicată în Jurnalul Oficial al Uniunii Europene.
            
            
               Articolul 6d
            
            
               Modificări temporare ale unui caiet de sarcini al unei denumiri de origine protejate sau al unei indicații geografice protejate
            
            
               (1)Modificările temporare ale unui caiet de sarcini se aprobă și se fac publice de către statul membru pe teritoriul căruia este situată aria geografică a produsului în cauză. Modificările temporare trebuie comunicate Comisiei împreună cu motivele care stau la baza lor în termen de cel mult o lună de la data la care a fost făcută publică decizia națională de aprobare. O modificare temporară devine aplicabilă în statul membru în cauză de la data la care decizia de aprobare a modificării a fost făcută publică.
            
            
               (2)Dacă aria geografică este situată în mai mult de un stat membru, fiecare stat membru în cauză aplică separat procedura pentru modificările temporare menționată la alineatul (1).
            
            
               (3)Modificările temporare privind produsele originare din țări terțe sunt comunicate, împreună cu motivele care stau la baza lor, de un grup solicitant care are un interes legitim Comisiei fie direct, fie prin intermediul autorităților țării terțe în cauză, în termen de cel mult o lună de la aprobarea lor.
            
            
               (4)Comunicarea către Comisie a unei modificări temporare aprobate se consideră a fi făcută corespunzător atunci când este în conformitate cu articolul 10b din Regulamentul de punere în aplicare (UE) nr. 668/2014.
            
            
               (5)Comisia face publică comunicarea modificărilor temporare prin intermediul sistemelor digitale menționate la articolul 12 alineatul (1) primul paragraf litera (a) din Regulamentul de punere în aplicare (UE) nr. 668/2014 în termen de trei luni de la data la care a primit comunicarea unei modificări temporare. O modificare temporară se aplică pe teritoriul Uniunii de la data la care a fost făcută publică de Comisie.
            
            
               Autoritatea națională menționată la alineatele (1) și (3) sau grupul solicitant menționat la alineatul (3) care a comunicat Comisiei o modificare temporară rămâne responsabil(ă) de conținutul acesteia.”
            
            
               Articolul 2
               
                  Norme tranzitorii
            
            
               Articolul 6 din Regulamentul delegat (UE) nr. 664/2014, în versiunea sa de dinaintea datei de aplicare a prezentului regulament, continuă să se aplice cererilor de modificări care nu sunt minore și de modificări minore, precum și comunicărilor privind modificările temporare ale caietului de sarcini al denumirilor de origine protejate, al indicațiilor geografice protejate și al specialităților tradiționale garantate aflate încă în curs în cadrul Comisiei înainte de 8 iunie 2022.
            
            
               Articolul 3
               
                  Intrare în vigoare și aplicare
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament se aplică de la 8 iunie 2022. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 1.4.2022
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) 2021/2117 al Parlamentului European și al Consiliului din 2 decembrie 2021 de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate și a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii (JO L 435, 6.12.2021, p. 262).
               
               
                  
                     (2)
                  
                        JO L 343, 14.12.2012, p. 1.
               
               
                  
                     (3)
                  
                        JO L 343, 14.12.2012, p. 1.
               
               
                  
                     (4)
                  
                        Regulamentul (UE) 2021/2117 al Parlamentului European și al Consiliului din 2 decembrie 2021 de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate și a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii (JO L 435, 6.12.2021, p. 262).
               
               
                  
                     (5)
                  
                        Regulamentul delegat (UE) nr. 664/2014 al Comisiei din 18 decembrie 2013 de completare a Regulamentului (UE) nr. 1151/2012 al Parlamentului European și al Consiliului cu privire la stabilirea simbolurilor Uniunii pentru denumirile de origine protejate, indicațiile geografice protejate și specialitățile tradiționale garantate și cu privire la anumite norme privind sursele, anumite norme procedurale și anumite norme tranzitorii suplimentare (JO L 179, 19.6.2014, p. 17).